VSRS Sklep I R 167/2019
Datum: 2019-12-19T01:00:00.000+01:00
ecli: ECLI:SI:VSRS:2019:I.R.167.2019
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO - IZVRŠILNO PRAVO
institut: spor o pristojnosti - izvršilni postopek - krajevna pristojnost - pristojnost sodišča, na območju katerega leži nepremičnina

## Jedro

Katastrska občina št. C. spada v občino Izola po 52. točki 2. člena Zakona o ustanovitvi občin ter o določitvi njihovih območij. Območje krajevne pristojnosti okrajnih sodišč je opredeljeno s katastrskimi občinami, ki jih določi Vlada z uredbo (tretji in četrti odstavek 114. člena Zakona o sodiščih). Do sprejetja te uredbe se za območje krajevne pristojnosti okrajnih, okrožnih in višjih sodišč štejejo območja, ki so veljala do dneva uveljavitve tega zakona (prvi odstavek 24. člena Zakona o spremembah in dopolnitvah Zakona o sodiščih - ZS-H). Do uveljavitve ZS-H je veljalo, da je območje posameznega okrajnega sodišča opredeljeno s sodnim okrajem. Po 27. točki takrat veljavnega 114. člena ZS je okrajno sodišče v Piranu določeno za območje sodnih okrajev Izola in Piran. Vrhovno sodišče je zato za odločanje v tej zadevi določilo krajevno pristojno sodišče, in sicer Okrajno sodišče v Piranu.

## Izrek

Za odločanje v tej zadevi je pristojno Okrajno sodišče v Piranu.

## Obrazložitev

1. Okrajno sodišče v Kranju je s sklepom I 777/2017 z dne 10. 10. 2019 sklenilo, da ni krajevno pristojno za odločanje v tej zadevi, ter po pravnomočnosti sklepa zadevo odstopilo Okrajnemu sodišču v Kopru.

2. Okrajno sodišče v Kopru je na podlagi 24. člena Zakona o pravdnem postopku (v nadaljevanju ZPP) zadevo predložilo Vrhovnemu sodišču, da odloči v sporu o pristojnosti. Trdi, da je za izvršbo na nepremičnino, vpisano v k. o. Cetore, pristojno Okrajno sodišče v Piranu.

3. Za odločanje o tej zadevi je pristojno Okrajno sodišče v Piranu.

4. V kompetenčnih sporih med okrajnimi sodišči z območja različnih višjih sodišč odloča Vrhovno sodišče (drugi odstavek 25. člena ZPP v zvezi s 15. členom Zakona o izvršbi in zavarovanju; v nadaljevanju ZIZ), ki stališču Okrajnega sodišča v Kopru pritrjuje.

5. To stališče se opira na določbo drugega odstavka 166. člena ZIZ, ki določa, da je v primeru, ko ležijo nepremičnine na območju različnih sodišč, krajevno pristojno za dovolitev izvršbe tisto sodišče, na območju katerega je nepremičnina, ki je kot predmet izvršbe v predlogu za izvršbo navedena na prvem mestu, za samo izvršbo pa vsako posamezno sodišče, na območju katerega je nepremičnina. Okrajno sodišče v Kranju je dovolilo izvršbo z zaznambo sklepa o izvršbi v zemljiški knjigi pri dveh nepremičninah dolžnika, obe k. o. Lahovče, navedeni na prvem in drugem mestu ter pri nepremičnini, k. o. Cetore, z ugotovitvijo vrednosti in s prodajo navedenih nepremičnin.

6. Katastrska občina št. Cetore spada v občino Izola po 52. točki 2. člena Zakona o ustanovitvi občin ter o določitvi njihovih območij. Območje krajevne pristojnosti okrajnih sodišč je opredeljeno s katastrskimi občinami, ki jih določi Vlada z uredbo (tretji in četrti odstavek 114. člena Zakona o sodiščih). Do sprejetja te uredbe se za območje krajevne pristojnosti okrajnih, okrožnih in višjih sodišč štejejo območja, ki so veljala do dneva uveljavitve tega zakona (prvi odstavek 24. člena Zakona o spremembah in dopolnitvah Zakona o sodiščih - ZS-H). Do uveljavitve ZS-H je veljalo, da je območje posameznega okrajnega sodišča opredeljeno s sodnim okrajem. Po 27. točki takrat veljavnega 114. člena ZS je okrajno sodišče v Piranu določeno za območje sodnih okrajev Izola in Piran.1 Vrhovno sodišče je zato za odločanje v tej zadevi določilo krajevno pristojno sodišče, in sicer Okrajno sodišče v Piranu.

1 Prim. sklep VS RS I R 80/2019.